**Broj: 711-I-1663-M-107/19-02-17**

Zagreb, 31. srpnja 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Maje Kuhar, predsjednice Državne komisije za kontrolu postupaka javne nabave (u daljnjem tekstu: DKOM), za davanjem mišljenja Povjerenstva,** na 59. sjednici, održanoj 31. srpnja 2019.g., daje sljedeće

**MIŠLJENJE**

**Dužnosnica Maja Kuhar, predsjednica Državne komisije za kontrolu postupaka javne nabave, može sukladno članku 11. stavku 2. ZSSI-a, nakon stupanja na istu dužnost primiti dar vrijednosti veće od 500,00 kn, koji je kupljen pojedinačnim doprinosima 16 zaposlenika Središnjeg državnog ureda za središnju javnu nabavu, jer se radi o uobičajenom daru povodom prestanka obnašanja funkcije zamjenice državnog tajnika u tom državnom tijelu.**

 Obrazloženje

Zahtjev za davanjem mišljenja Povjerenstva podnijela je dužnosnica Maja Kuhar, predsjednica DKOM-a. U knjigama ulazne pošte zahtjev je zaprimljen pod poslovnim brojem: 711-U-2720-M-107/19-01-3 dana 25. srpnja 2019. g., povodom kojeg se vodi predmet broj M-107/19.

Člankom 3. stavkom 1. podstavkom 44. ZSSI-a propisano je da su predsjednik, zamjenici i članovi DKOM-a dužnosnici u smislu odredbi ZSSI-a, stoga je dužnosnica Maja Kuhar povodom obnašanja dužnosti predsjednice DKOM-a obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnica navodi da ju je 12. srpnja 2019. godine Hrvatski sabor odlukom KLASA: 021-13/19-07/22 imenovao predsjednicom DKOM-a s danom 16. srpnja 2019. godine te da je do navedenog dana od 27. listopada 2017.g. u kontinuitetu obavljala poslove zamjenika državnog tajnika Središnjeg državnog ureda za središnju javnu nabavu (u daljnjem tekstu: Središnji ured) na temelju odluke Vlade RH, a prije toga je u razdoblju od lipnja 2016. do listopada 2017.g. obavljala različite poslove unutar Središnjeg ureda. Navodi da je nakon imenovanja na dužnost predsjednice DKOM-a prilikom odlaska iz Središnjeg ureda od svojih dosadašnjih dugogodišnjih kolega iz navedenog državnog tijela primila dar koji vrijednošću prelazi iznos od 500,00 kn, obzirom da je više od 16 kolega dalo svoj financijski doprinos za kupnju dara. Dužnosnica napominje da se radi o uobičajenom daru dugogodišnjih kolega, koji je sukladan dosadašnjoj praksi prilikom odlazaka kolega iz Središnjeg ureda te da isti nije bio usmjeren bilo kakvom dovođenju u odnos zavisnosti niti bi mogao utjecati na njezinu nepristranost u obavljanju dužnosti predsjednice DKOM-a.

Obzirom da spomenuti dar do danas nije preuzela, dužnosnica traži mišljenje Povjerenstva bi li njegov primitak bio protivan odredbi članka 11. stavka 2. ZSSI-a.

Člankom 11. stavkom 1. ZSSI-a propisano je da se darom u smislu ZSSI-a smatra novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju. Prema stavku 2. istog članka ZSSI-a ne smatraju se darovima uobičajeni darovi između članova obitelji, rodbine i prijatelja te državna i međunarodna priznanja, odličja i nagrade. Sukladno stavku 3. dužnosnik smije zadržati samo dar simbolične vrijednosti i to najviše u vrijednosti do 500,00 kuna od istog darovatelja.

U konkretnome slučaju dužnosnici je povodom prestanka obnašanja poslova zamjenice državnog tajnika Središnjeg ureda 16 kolega odlučilo dati pojedinačne doprinose za kupnju dara čiji zbirni iznos prelazi vrijednost od 500,00 kn, pri čemu navedeno postupanje prema navodima dužnosnice predstavlja uobičajenu praksa prilikom odlaska djelatnika Središnjeg ureda. Stoga je darovanje usmjereno prema Maji Kuhar u njezinu svojstvu zamjenice državnog tajnika Središnjeg ureda povodom koje se ne smatra dužnosnicom iz članka 3. stavaka 1. i 2. ZSSI-a, već rukovodećom državnom službenicom iz članka 3. stavka 3. ZSSI-a. Rukovodeće državne službenike u obnašanju dužnosti obvezuju odredbe ZSSI-a u pogledu obveze podnošenja izvješća o imovinskom stanju, ali ne i primitka dara, za što su mjerodavne odredbe Zakona o državnim službenicima. Međutim, dužnosnica bi dar primila nakon stupanja na dužnost predsjednice DKOM-a odnosno u razdoblju u kojem je obvezuju odredbe ZSSI-a koje se odnose na primitak dara.

Namjera darovanja nastala je zbog nastupa okolnosti odlaska na drugo radno mjesto, pri čemu financijski doprinos svakog pojedinačnog darovatelja izgledno ne prelazi iznos od 500,00 kn. Nadalje, darovanje nakon prestanka radnog odnosa je i inače uobičajeno između osoba zaposlenih kod istog poslodavca.

Nadalje, odluka o darovanju nastala je prije nego je dužnosnica stupila na dužnost predsjednice DKOM-a te darovanje nije vezano za obnašanje te dužnosti. Dužnosnica Maja Kuhar tek je stupanjem na dužnost predsjednice DKOM-a postala obveznikom postupanja sukladno odredbama ZSSI-a iz članka 11. ZSSI-a koji se odnosi na primitak nedopuštenog dara, a samo darovanje u vidu predaje dara u posjed i stjecanja vlasništva uslijedit će nakon stupanja na dužnost odnosno za vrijeme obnašanja dužnosti predsjednice DKOM-a.

Obzirom na navedeno, dužnosnica Maja Kuhar, predsjednica DKOM-a, može primiti navedeni dar vrijednosti veće od 500,00 kn darovan povodom prestanka obnašanja dužnosti zamjenika državnog tajnika u Središnjem uredu, jer navedeno predstavlja uobičajeni dar u smislu članka 11. stavka 2. ZSSI-a.

Slijedom navedenoga, Povjerenstvo je dalo mišljenje kako je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnica Maja Kuhar, elektronička dostava
2. Objava na internetskoj stranici Povjerenstva
3. Pismohrana